2.10 การควบคุมภายใน

ที่ประชุมคณะกรรมการตรวจสอบภายใน ครั้งที่ 6/2549 เมื่อวันที่ 22 พฤศจิกายน 2549
ได้ประเมินความเพียงพอของระบบควบคุมภายในของบริษัทฯ
โดยสรุปความเห็นเกี่ยวกับการเพียงพอของระบบควบคุมภายใน ออกเป็น 5 ส่วน ดังนี้

ส่วนที่ 1 องค์การและสภาพแวดล้อม

เป้าหมายการดำเนินธุรกิจของบริษัทฯ กำหนดขึ้นอย่างชัดเจน เป็นไปได้ วัดผลได้ บริษัทฯ
มีการจัดโครงสร้างองค์กรที่ช่วยให้ฝ่ายบริหารดำเนินงานอย่างมีประสิทธิภาพช่วยให้บรรลุเป้าหมายที่ตั้งไว้
มีข้อกำหนดและบทลงโทษห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการ
บริษัทฯ มีนโยบายและระเบียบวิธีปฏิบัติงานในธุรกรรมด้านการเงิน
การจัดซื้อและการบริหารที่คำนึงถึงความเป็นธรรมต่อคู่ค้า เพื่อประโยชน์ของบริษัทฯ ในระยะยาว

ส่วนที่ 2 การบริหารความเสี่ยง

การบริหารความเสี่ยงของบริษัทฯ ทำโดยการประเมินความเสี่ยงในการประกอบธุรกิจ
ทั้งที่เป็นปัจจัยภายในและปัจจัยภายนอกอย่างสม่ำเสมอ
จะวิเคราะห์ถึงสาเหตุที่ทำให้เกิดปัจจัยความเสี่ยง กำหนดมาตรการบริหารความเสี่ยง
รวมถึงติดตามการปฏิบัติตามแผนการบริหารความเสี่ยง

ส่วนที่ 3 การควบคุมการปฏิบัติงานของฝ่ายบริหาร

การปฏิบัติงานของฝ่ายบริหาร มีการแบ่งแยกหน้าที่ความรับผิดชอบด้านการอนุมัติ
การบันทึกรายการบัญชีและข้อมูลสารสนเทศ และการดูแลจัดเก็บทรัพย์สิน ออกจากกันโดยเด็ดขาด

การอนุมัติการทำธุรกรรมของบริษัทฯ กับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวจะคำนึงถึงประโยชน์สูงสุดของบริษัทฯ
และพิจารณาเสมือนเป็นรายการที่กระทำกับบุคคลภายนอก

ส่วนที่ 4 ระบบสารสนเทศและการสื่อสารข้อมูล

บริษัทฯ จัดให้มีข้อมูลที่สำคัญต่างๆ อย่างเพียงพอเพื่อประกอบการตัดสินใจของคณะกรรมการ
กรรมการบริษัทได้รับหนังสือนัดประชุมหรือเอกสารประกอบการประชุมที่ระบุข้อมูลที่จำเป็นและเพียงพอต่อการพิจารณาก่อนการประชุมล่วงหน้าโดยเฉลี่ย
7 วัน เอกสารประกอบการบันทึกบัญชีและบัญชีต่างๆ จัดเก็บไว้อย่างเป็นหมวดหมู่
และจัดขึ้นตามนโยบายบัญชีตามหลักการบัญชีที่รับรองทั่วไป และเหมาะสมกับลักษณะธุรกิจ

ส่วนที่ 5 ระบบการติดตาม

บริษัทฯ จัดให้มีการติดตามผลการดำเนินงาน โดยเปรียบเทียบกับเป้าหมายการดำเนินธุรกิจ
การตรวจสอบการปฏิบัติตามระบบการควบคุมภายในที่มีขึ้นอย่างสม่ำเสมอ
โดยผู้ตรวจสอบภายในต้องจัดทำรายงานผลการตรวจสอบเสนอโดยตรงต่อคณะกรรมการตรวจสอบหากมีการตรวจสอบพบข้อบกพร่องอันเป็นสาระสำคัญ
จะต้องรายงานต่อคณะกรรมการตรวจสอบ ในระยะเวลาอันสมควร
รวมถึงการรายงานความคืบหน้าในการปรับปรุงข้อบกพร่องดังกล่าว

นอกจากนี้คณะกรรมการตรวจสอบ ได้ให้ความเห็นเกี่ยวกับการประเมินประสิทธิภาพ
การควบคุมภายในด้านบัญชีของบริษัทฯ
ว่าไม่พบจุดอ่อนที่เป็นสาระสำคัญในระบบควบคุมภายในในด้านบัญชี

[]

รายงานของคณะกรรมการตรวจสอบ ประจำปี 2548

ในปี 2548 คณะกรรมการตรวจสอบได้จัดให้มีการประชุมโดยเฉลี่ยเดือนละหนึ่งครั้ง
ได้ปฏิบัติหน้าที่และความรับผิดชอบตามคำแนะนำของตลาดหลักทรัพย์แห่งประเทศไทย
เพื่อให้มีการกำกับดูแลกิจการที่ดีรวมทั้งการปฏิบัติตามหลักจรรยาบรรณ
และรายงานผลการประชุมให้คณะกรรมการบริหารของบริษัททราบ โดยมีสาระสำคัญสรุปได้ดังนี้

1.  การกำกับดูแลการดำเนินงานของบริษัทตามหลักการกำกับดูแลกิจการที่ดี
    ได้สอบทานการปฏิบัติตามหลักการกำกับดูแลกิจการที่ดี 15
    ข้อของตลาดหลักทรัพย์แห่งประเทศไทย แล้วพบว่า
    บริษัทได้ปฏิบัติตามหลักการกำกับดูแลกิจการที่ดี ซึ่งในปี 2547
    บริษัทได้เขียนนโยบายการกำกับดูแลกิจการที่ดีไว้เป็นลายลักษณ์อักษร ตามที่ปรากฏใน 56-1

2.  การกำกับดูแลและสอบทานงบการเงินรายไตรมาสและงบการเงินประจำปี 2548 ของบริษัทฯ
    และงบการเงินรวม ได้กำกับดูแลและสอบทานให้ปฏิบัติตามมาตรฐานบัญชี
    ตามพระราชบัญญัติการบัญชี และประกาศของคณะกรรมการกำกับหลักทรัพย์และตลาดหลักทรัพย์
    (ก.ล.ต.) และตลาดหลักทรัพย์แห่งประเทศไทย
    รวมทั้งให้เปิดเผยข้อมูลในงบการเงินอย่างเพียงพอและทันเวลา
    โดยสามารถเสนองบการเงินก่อนสอบทานรายไตรมาส
    และก่อนตรวจสอบประจำปีได้เร็วกว่ากำหนดเวลาของ ตลท.
    ผู้สอบบัญชีได้สอบทานหรือตรวจสอบงบการเงินดังกล่าวแล้ว
    ไม่มีการแก้ไขข้อมูลส่วนที่เป็นสาระสำคัญ

3.  การกำกับดูแลการบริหารความเสี่ยง ได้กำกับดูแลการบริหารความเสี่ยงด้านลูกหนี้คงค้าง
    ด้านการจัดการกระแสเงินสด และด้านโครงสร้างการกู้ยืมของบริษัท
    โดยประเมินการบริหารความเสี่ยงเป็นรายเดือนตามปัจจัยความเสี่ยง
    โอกาสที่จะเกิดความเสี่ยง และประเมินผลกระทบที่เกิดจากความเสี่ยง
    รวมทั้งเสนอแนวทางในการจัดการความเสี่ยงดังกล่าว
    ซึ่งคณะกรรมการตรวจสอบยังไม่พบความเสี่ยงที่มีผลกระทบต่อการดำเนินธุรกิจที่เป็นสาระสำคัญ

4.  การประเมินระบบการควบคุมภายใน
    ผลการประเมินระบบการควบคุมภายในสอดคล้องกับความเห็นของผู้สอบบัญชีที่ได้ให้ความเห็นทุกไตรมาสและประจำปีว่าไม่พบประเด็นปัญหาหรือข้อบกพร่องที่เป็นนัยสำคัญ

5.  การกำกับดูแลงานตรวจสอบภายใน ได้สอบทานการปฏิบัติงานของส่วนตรวจสอบภายใน
    เพื่อให้ส่วนตรวจสอบภายในปฏิบัติงานมีประสิทธิผล

6.  การคัดเลือกผู้สอบบัญชี
    คณะกรรมการตรวจสอบได้พิจารณาร่วมกับคณะกรรมการบริษัทเสนอให้มีการแต่งตั้งสำนักงานสอบบัญชี
    ดี ไอ เอ เป็นผู้สอบบัญชีของบริษัท ประจำปี 2549 และกำหนดค่าตอบแทนตามที่เห็นเหมาะสม

  ในนามคณะกรรมการตรวจสอบ

(นายสุชาติ สุขสุมิตร)

ประธานคณะกรรมการตรวจสอบ